Piled Higher and Deeper

Piled Higher and Deeper - Life (or the lack thereof) in Academia, הידוע יותר בשמו PhD Comics הוא קומיקס הומוריסטי בפורמט "סטריפ" מאת חורחה צ'אם (Jorge Cham), העוסק בהווי האוניברסיטה ובפרט בחייהם של תלמידי מחקר לתואר שני ושלישי. הקומיקס עוסק בסוגיות שונות מחייהם של תלמידי מחקר: קשיים מדעיים, סכנות הדחיינות, מערכת היחסים הסבוכה עם המנחה, החיים כתלמיד מחקר והחיפוש המתמיד אחר אוכל בחינם.

הקומיקס נכתב ומצויר על ידי חורחה צ'אם (לעיתים לפי רעיונות הקוראים) המתאר את חייהם של מספר תלמידי מחקר ומנחיהם. הקומיקס פורסם לראשונה בסתיו 1997 כשצ'אם היה בעצמו תלמיד מחקר באוניברסיטת סטנפורד. צ'אם המשיך לפרסם את הקומיקס גם אחרי שנהייה מרצה בהנדסה מכנית בקאלטק ועדין כותב, מצייר ומפרסם אותו, וכן נותן הרצאות על הקומיקס. במקור, הקומיקס צויר בשחור-לבן, שאחר כך נהפך לגווני אפור ולבסוף, ביוני 2004, עבר להיות מצויר בצבע.

 דמויות 

PhD Comics יצר את הדמויות הראשיות בשלב די מוקדם, ומאז אישיותם לא השתנתה באופן ניכר. במקור, הדמויות היו מאוניברסיטת סטנפורד אך בהמשך הבדיחות הפנימיות ביחס לאוניברסיטה זו פחתו, וההומור נהייה כללי יותר.

 סטודנטים 
 הגיבור חסר השם – תלמיד מחקר בהנדסה, בעל משקפיים עגולים. הוא תלמיד המחקר הממוצע שמנסה לתמרן בין מחקרו, המנחה הקשוח, חבריו והמחסור בשעות שינה. הוא דומה למחבר הקומיקס צ'אם ובשלב מסוים אחותו הקטנה די מעירה שאחיה חולם לעזוב את האוניברסיטה ולהפוך לקומיקסאי. מעט ידוע על הרקע והעבר של הגיבור, אף על פי שבשלב מוקדם של פרסום הקומיקס מייק סלאקנרארני אומר שהוא הכיר את אחיו של הגיבור, שעזב את הדוקטורט ועבר לעבוד ב"חברה מעמק הסיליקון". יש לו משפחה הכוללת ילדים (כנראה אחיו הקטנים, בני דודים או אחיינים). יש לו חבורת חברים (אחד בשם מיקל). הוא כנראה הסטודנט האהוב על המנחה שלו, פרופסור סמית'. ולבסוף, הדמויות מספרות ששמו הפרטי הוא וינסטון, כשם אביו של צ'אם.
 ססיליה – סטודנטית חנונית להנדסה. על תאריך לידתה יש מחלוקת: לפי רצועה אחת נולדה ב-1 במאי 1980  ולפי רצועה אחרת היא נולדה ב-1973. ססיליה סירבה במשך שנים להודות שהיא חנונית בלבה, אך ברצועה אחת היא מודה בכך בהיסוס. היא מכורה לשוקולד ועוגיות. היא לקחה מספיק קורסים וסיימה בפועל את המחקר שלה, כך שהיא יכלה לסיים את לימודיה, אך כוח פסיכולוגי מסתורי שומר אותה באוניברסיטה כתלמידת מחקר. בריאיון לפרויקט של חברתה, טאג'ל, היא אומרת שאביה היה פרופסור ו"מורה גדול", דבר שכנראה מרמז על המניע שלה ללימודים ושאביה כנראה מת. בזמן הקורסים היא לובשת בגדים עבים, כדי למנוע מגברים להתחיל איתה, שכן רוב הסטודנטים בהנדסה הם גברים, והיא רוצה להתרכז בלימודים. ברם, אסטרטגיה זו לא תמיד עובדת, שכן סטודנט אחד שאל אותה: "סליחה, נקבה, האם תינשאי לי?". היו לה שני חברים רומנטיים במהלך הקומיקס, דייוויד וסקוט. מדייוויד היא נפרדה די מהר אך עם סקוט היא יצאה תקופה ארוכה, שהיה אהובה בתיכון, הייתה להם מערכת יחסים של מרחקים ארוכים לזמן מה אחרי שסקוט קודם ועבר ללונדון אך ב-2007 הם נפרדו. לפעמים ססיליה מלווה את טאג'ל להפגנות פוליטיות. ב-2006 ביקש ממנה פרופסור להתראיין לעבודה במכון אחר, שכן היא מוכשרת יתר-על-המידה לכל העבודות הפנויות במכון הנוכחי וכן "כי שכרנו את אחד מתלמידי המחקר שלהם, כך שהם חייבים לנו."
 מיכאל "מייק" סלאקנארני – תלמיד מחקר תחמן, חכם מאוד ועצלן במיוחד שנשאר תלמיד מחקר במשך זמן רב מאוד (באחד מהראיונות איתו הוא מרמז שהתחיל לימודים מתקדמיים בשנות ה-80 של המאה ה-20). הוא שורד על ידי אכילת ראמן ואוכל המחולק בחינם באירועים שונים בקמפוס (כגון כיבוד לסמינר המחלקתי). לדידו, אוניברסיטה ולימודים מתקדמים אינם מקום אלא "הלך רוח [...] עדיף בשינה, לה אתה עכשיו מפריע." באביב 1998 הוא נסע ללאס וגאס עם תוכנית מתמטית של הצלחה-בטוחה כדי לנצח במשחק הבלקג'ק בקזינו, וכך זכה במספיק כסף כדי לפתור את משבר הדיור בסטנפורד. במקום, הוא חזר לאשתו, ג'ן. ג'ן נכנסה להיריון עם ילדה בת בשם סופי ונשארה בהיריון במשך מספר שנים, ודחקה באופן מתמיד במייק לגמור את התזה ולסיים את לימודיו כדוקטור. ב-2005 השלים מייק לבסוף את ההגנה על תזת הדוקטורט שלי (לג'ן החלו צירי לידה בדיוק לפני הבחינה) אך את העבודה עצמה לא סיים לכתוב עד 2007. אחרי שהגיש את עבודת המחקר, מייק נראה הולך הבייתה ושואל את עצמו "ועכשיו מה?" אחרי תקופה של ניסיונות למצוא עבודה הוא נשכר לבסוף על ידי פרופסור סמית' כפוסט-דוק.
 טאג'ל – סטודנטית לאנתרופולוגיה, היחידה ממדעי החברה בסגל הדמויות. היא הייתה שותפתה לדירה של ססיליה לפני שהתחתנה. היא אקטיביסטית ופעילה פוליטית מסורה ונמרצת, שלעיתים קרובות מארגנת או משתתפת בהפגנות. תסכולה מהפוליטיקה של ארצות הברית מתחזק מאחר שהיא לא אזרחית אמריקאית. היא בקיאה בספרדית. אמה היא אינדיאנית ואביה הוא קווקזי. היא התחתנה עם ד"ר חומאלו בפברואר 2009.
 ג'רארד - הדמות הכי חדשה בקומיקס, הוא תלמיד מחקר המתמחה ב"פילוסופיה של התרבות של סקנדינביה בימי הביניים". הדמות נכנסה לקומיקס כביכול בעקבות בקשות קוראים ממדעי הרוח, שביקשו דמות מהמקצוע שלהם. מבחינת עלילה, ג'רארד מצטרף לקומיקס על ידי טאג'ל. תפקידו היה לספק בדיחות על "כתבי-יד מעורפלים, שפות מתות, ועל להיות הסטודנט עם המלגה הכי נמוכה בקמפוס. וגם, תקינות פוליטית." למרות זאת, ג'רארד הופיע בקומיקס רק פעמיים אחרי הצגתו, מלבד הופעת אורח כאורח בחתונה של טאג'ל כבדיחה על חוסר-הבהירות וחוסר-התועלת בתחום המחקר שלו (מדעי הרוח). הקומיקס הראשון שמתמקד בו קורה כאשר מודיעים לו שהמימון לסטודנטים למדעי הרוח קוצץ, דבר המאלץ אותו או לעזוב את הקומיקס או למצוא תחום מחקר יותר שימושי, דבר שמאלץ אותו בסופו של דבר להצדיק למה בקומיקס צריכה להיות דמות ממדעי הרוח.
 די – אחותו הצעירה של הגיבור, היא סטודנטית לתואר ראשון. לאחרונה היא נראתה עושה בחינות קבלה ללימודים מתקדמים (GRE). היא מדברת הרבה בטלפון סלולרי, אוכלת לא מעט, ומנמנמת בזמן קורסים בהם היא לא עושה דברים פחות נאותים כמו לשוחח עם סטודנטים בזמן השיעור, או לאכול ארוחה מלאה בזמן בחינה. פעם אחת די מטלפנת ל"אחותה היקרה", דבר המרמז שלגיבור יש יותר מאחות אחת. לדי יש חבר טוב (ללא שם) איתו היא מבלה, ואף נרמז שיש לה רגשות רומנטיים כלפיו.
 מריקו – סטודנטית יפנית להנדסה המבקרת במעבדה של פרופסור סמית' ב-1998. פרופ' סמית' מצוות אותה לעבוד "עם האדם שמעמדו בהיררכיה של המעבדה הוא הנמוך ביותר", שזה מתגלה כגיבור של הקומיקס. בזמן שהותה הקצרה, היא גורמת לו לאהבה חזקה ולא מודעת למשך 3 שנים. בסופו של דבר היא עוזבת את הדוקטורט ומקימה חברה משלה, שבה הגיבור עובד לזמן קצר. היא עדיין מופיעה מדי פעם ונראית מדברת עם הגיבור כשהוא עובד, כך שמצבה הנוכחי די עמום. ברצועה מ-28 באפריל 2010 בשם "Lost no more..?" היא נראית בקו-זמן חלופי כאמו האפשרית של תינוקו של הגיבור, כאשר הגיבור שואל "מה היה קורה אם הייתי נשאר באקדמיה?"
 סטיב ("נער הזהב") – סטודנט חכם, כנה, "ילד טוב ירושלים" וטוב במיוחד. סטיב היה תלמיד מחקר במשך שנתיים וכבר השלים את התזה שלו. בהיררכיית המעבדה הוא נחשב ליותר מהפוסט-דוקים ועמיתיי המחקר על ידי פרופסור סמית'. הוא טוב במיוחד בקבלת תוצאות טובות ותמיד נקרא על ידי פרופסור סמית' כדי לשמוע את דעתו. תדמיתו כ"ילד טוב ירושלים" בהשוואה לזו של הגיבור היא בדיחה חוזרת בקומיקס.

 חברי סגל 
 פרופסור בריאן סמית' – המנחה המפחיד, הקשוח והלא-סימפתי של גיבור הקומיקס ומייק. הוא מנחה את השניים ולוקח לעצמו קרדיט כל פעם שהם באמת מצליחים להפיק תוצאות כלשהן. פרופסור סמית' מנסה מדי פעם להשתלב עם הסטודנטים שלו (כמעט כולם גברים ורק אחת מהם אישה, סטודנטית בשם אליסון)), דבר שלעיתים מוביל לתוצאות מוזרות ומצחיקות. הוא נשוי ובעל שני ילדים, בת בשם סאדי ובן בשם ג'וניור. פרופסור סמית' צויר במקור כך שפניו לעולם לא נראו, ממש כמו ארנסט סטאברו בלופלד בסרטי ג'יימס בונד המוקדמים, או ד"ר טופר (Dr. Claw) בחושחש הבלש. לפי אשתו, סמית' נהג להשתובב ולהשתטות כל הזמן כשהיה בעצמו סטודנט ונרמז אף שסמית' חשב להיות לוליין בקרקס ולא פרופסור. פרופסור סמית' הוא אקדמאי מבריק שהפריך את כל התאוריות של המנחה שלו פרופסור אמריטוס זקובסקי. הוא ראש הקתדרה ע"ש ארתור סי. וקרוליין ג'. מק'אליסטר, מלומד בפקולטת אנדרסון, מנהל המחקר למחקר חישובי והמכון הלאומי לפיזיקה דינמית. הוא חתן פרס אלכסנדר פון המבולדט של הולנד, הפרס הנשיאותי לחוקר של מוסד המדע הלאומי, מדליית ההישג יוצא הדופן מהחברה הבין-לאומית של המהנדסים, פרס פאי-גאמה-טאו של מצוינות תעשייתית, המדליה הלאומית להנדסה, ומדליה מהאקדמיה המלכותית למדעים. הוא חבר בוועדת העורכים של "כתב-העת לדינמיקה מתקדמת", "כתב-העת לחישובים של נאנו-חלקיקים", "פרסומי פיזיקה" ומספר כתבי-עת אחרים, וכן יועץ לקונצרנים תעשייתיים רבים. הוא בעל דוקטור של כבוד מאוניברסיטת פוליטכניקה דה מדריד, אוניברסיטת צינג-צ'ואה בייג'ינג ואוניברסיטת סאו פאולו, בין השאר.
 פרופסור ג'ונס – המנחה של ססיליה, פרופסור טיפוסי, אף על פי שמבוגר יותר וידידותי יותר מפרופסור סמית'. הוא חסר מושג בתחומים שאינן תחום מחקרו, ולא מצליח לתת לססיליה עצות טובות שלא בנוגע למחקר, כגון על חיי האהבה שלה וקריירה עתידית. הוא מבקש את עזרתה במשימות קטנות כמו שינוי גודל הגופן (פונט) בהערות שוליים כשהוא טוען שזה דחוף. ככל הנראה, הסיבה היחידה שיש לו זמן להיפגש עם אשתו היא שהוא נשוי לעוזרת האדמיניסטרטיבית שלו. לפני שקיבל את המשרה, הספיק להתגרש 3 פעמים. יש לו בת בכיתה א' בשם שלי שהיא חכמה מספיק לתקן את העבודות של מייק עבורו.
 ד"ר פטריק חומאלו – הבעל של טאג'ל וחבר בסגל מחלקת האנתרופולוגיה. טאג'ל חשבה אותו בטעות לתלמיד מחקר שנה ראשונה כאשר נפגשו לראשונה, כנראה מכיוון שהיא מבוגרת ממנו. בסופו של דבר הם התחתנו.
 פרופסור ריברה – המנחה של טאג'ל. הוא לוקח גישה נסגנית בהנחייתו ובפועל אין לו מושג קלוש על המחקר של טאג'ל, הדברים המעניינים אותה, התקדמותה ולפעמים אפילו שמה. פעם הוא שיבח טיוטה של מאמר שטאג'ל כתבה, כ-3 חודשים אחרי שטאג'ל הגישה את המאמר לפרסום. בנוסף, קשה למצוא אותו כאשר הוא דרוש, למשל כאשר ססיליה הייתה זקוקה לו כדי לחתום על מסמכים שיאפשרו לטאג'ל להאריך את אשרת השהייה (ויזה) שלה, והופיע רק כאשר ססיליה ניסתה לדמיין שהוא האדם האחרון שהיא רוצה לראות. הוא נשוי לפרופסור סטיין, ראש הקתדרה של מחלקת האנתרופולוגיה.

 פארודיות 

שם הקומיקס – Piled Higher and Deeper – הגיע מבדיחה ישנה על להיות .Phd, שמסבירה שאם אדם יודע מה המשמעות של ".B.S" (התשובה היא bullshit, כלומר: זיבולי שכל), אז המשמעות של .M.S היא "more of the same" (עוד מאותו הדבר) ו-PhD פירושו "Piled Higher and Deeper".

אחד מהמוטיבים בקומיקס הוא שימוש בתופעה מהתרבות הפופולרית והצגתו בהקשר של האוניברסיטה ותלמידי המחקר, לעיתים תוך כדי שימוש במבנה העצם והחלפת התוכן במושגים ובדיחות מעולם האקדמיה. מספר פעמים כלל הקומיקס פארודיות על סרטי קולנוע פופולריים, כמו "The Thesis" (פארודיה על המטריקס), "שודדי התזה האבודה" (שודדי התיבה האבודה), "אני, תלמיד מחקר" (אני, רובוט – הספר והסרט). בנוסף, הקומיקס מציג פארדיות על תוכניות טלוויזיה.

הקומיקס מציג גם פארודיה על עולם המדע ובפרט על מדעים מדויקים והנדסה. הוא הציג פארודיה על חוקי ניוטון כגון Newton's 3 Laws of Graduation (שלושת חוקי הסיום של ניוטון). לפי הקומיקס חוקים אלה הוחלפו בידי "Special Theory of Research Inactivity" (תורת חוסר הפעילות המחקרית הפרטית) של אלברט איינשטיין. כמו כן הציג פארודיה על דיאגרמות פיינמן המתאר דיאגרמות פיינמן לאינטראקציה בין הסטודנטים למנחים שלהם.

סדרה של רצועות קומיקס דנות בשימוש הנאות במונח "אירוניה".

כמו בקומיקס הוצגו מספר אדאפטציות של שייקספיר וכרזות תעמולה, עם כותרות כגון: "This man does research for you!", ו-"When you procrastinate... Someone is watching!" וכן "Women in grad school... Support your local female geek."

בנוסף לקומיקס, פרסם צ'אם שני שירים פארודיים ב-MP3, שכביכול מושרים על ידי טאג'ל "Closer to fine" (פארודיה על שיר של אינדיגו גירלס) ו-"Who will grade your work" (פארודיה על Who will save your soul).

 ספרים 

עד כה יצאו לאור 4 ספרי PhD Comics. הספר הראשון Piled Higher and Deeper: A Graduate Comic Strip Collection מ-2002 כולל בנוסף לקומיקס עצמו גם סיפורים ואיורים על ההפקה וכן אחרית דבר מאת פרופסור סמית'.

הספר השני Life is Tough and then You Graduate יצא לאור באפריל 2005. הוא מכיל 6 רצועות קומיקס שלא פורסמו באינטרנט ומסבירות מה התרחש בהגנה על התזה של מייק. הוא כולל גם הקדמה מאת קרל מרקס, "מאחורי הקלעים" ומשחק לוח בנושא האקדמיה.

הספר השלישי, Scooped!, שיצא לאור במאי 2007 כולל בנוסף לקומיקסים גם את "Tales from the Road", סדרת רצועות קומיקס המתארות את חוויותיו של צ'אם ממסע ההרצאות שלו Power of Procrastination.

הספר הרביעי, Academic Stimulus Package, יצא לאור במרץ 2009 והודפס כולו בצבע.

 הסרט 

במרץ 2011 החל צ'אם להפיק סרט קולנוע המתבסס על הקומיקס. הפקת הסרט היא תוצאה של שיתוף פעולה בין צ'אם לבין להקת תיאטרון מהמכון הטכנולוגי של קליפורניה. בסתיו 2011 יצא הסרט והוצג בקמפוסים אקדמיים נבחרים. קדימון (טריילר) לסרט ניתן לראות באתר הקומיקס.

 לקריאה נוספת 
 ספרי הקומיקס עצמו:
 Cham, Jorge (2002), Palo Alto, Calif.: Piled Higher and Deeper Publishing
 Cham, Jorge (2005), Los Angeles, Calif.: Piled Higher & Deeper Publishing
 Cham, Jorge (2007), Los Angeles, Calif.: Piled Higher & Deeper, LLC
 Cham, Jorge (2009), Los Angeles, Calif.: Piled Higher & Deeper, LLC
 ספרים נוספים:
.
{Smaglik, Paul (August 2005), Nature 436 (7051): 745

 קישורים חיצוניים 


 הערות שוליים 

קטגוריה:ובקומיקס